和王丞絕勝亭
作者：員興宗
朝代：宋

paragraphs: 時序一轉轂，乾坤雙旅亭。
此日即昨日，春過秋崢嶸。
如何萬象間，寓我七尺形。
忽憶縣以西，遠覽目屢經。
前峰一鼇伏，遥巘千螺青。
是窮天外勝，誰託世上名。
翩翩佳公子，語秀含餘清。
來此集賓客，溪山兩鍾情。
亭如栖烟樹，客乃委浪萍。
共此一時勝，遐哉萬古城。
長歌白雲遏，落日金盃傾。
我至將無時，庶以娛瞻聽。
三嵎此其一，松柏爭敷榮。
地靈瑩骨秀，不受紅塵攖。
今朝動清興，有人踏皇扃。
勝絕定何如，同起爲蒼生。